IFK Mariehamnin riveissä Suomen mestaruutta syksyllä juhlinut Walter Viitala siirtyy Tanskan liigassa pelaavaan Viborgiin.

Tanskalaisseura kertoo kotisivuillaan tehneensä maalivahti Walter Viitalan kanssa sopimuksen, joka ulottuu kesään 2019.

– Olen todella iloinen ja ylpeä ja odotan seuraavaa askelta urallani. Tutustuin seuraan ja kaupunkiin tarkasti ennen sopimuksen tekemistä, Viitala kertoo Viborgin kotisivuilla.

Viitala, 24, oli tärkeä osa IFK Mariehamnin viime kauden mestaruusjoukkuetta. Hän on pelannut urallaan Suomen liigassa myös Hongan riveissä.

Viborgin kausi on sujunut vaisusti, sillä joukkue majailee Tanskan pääsarjassa viimeisenä. Joukkue on kerännyt 21 ottelusta 17 pistettä. Viitala liittyy tanskalaisjoukkueeseen tammikuussa.